
Una aiguatinta a l’escena


Francisco de Goya va experimentar amb el gravat per popularitzar els seus dibuixos. Al llarg de la seva vida els va anar perfeccionant. Sí al principi, treballava amb un punxó sobre una planxa, de mica en mica en va anar perfeccionant temes i tècnica. De retratar còpies de Velázquez a crear uns fantasiosos i intrigants dibuixos, entre el grotesc i el còmic.

Doncs aquesta proposta d’Oriol Puig Grau té un cert aire «goiesc», perquè juga amb temes populars des d’una narrativa directa, imprimint amb el punxó per descriure imatges d’un mateix casalot, ara abandonat a La Varda, als Alps francesos. La gràcia és que els angles i retalls d’aquesta icona és diversa, complexa, polièdrica, volumètrica i això aporta un quadre que es transforma a partir de les entrevistes que una curiosa periodista planteja als testimonis, a partir de les sensacions d’una foto tètrica (uns participants d’una rave estirant el llençol d’una llitera on porten el cos mort d’una insòlita propietària). Com Mort d’un heroi romàntic dels Manel.

El número setze dels arcans majors té un to misteriós, màgic, perquè parteix de l’estampa d’una carta del tarot. És el signe de la fi d’una etapa, un canvi brusc. En aquesta casa estranya, a les afores, que hi van viure dos fills que es van marxar a una comuna hippie i que la germana petita mai més els va trobar, ni provant amb l’al·lucinògen del peyote i altres barbaritats.

La situació extrema sorprèn i diverteix al públic. Però les intèrprets ho viuen amb una veritat inquietant. I aquesta boira va carregant l’escenari d’interrogants possibles. Creure el que sembla impossible trasbalsa l’audiència. La casa i el llamp que cau en el moment precís segons les cronistes fa entendre que hi ha una concentració d’esperits, alguna raó espiritual similar a les muntanyes de Montserrat i els ovnis.

Oriol Puig torna a fer un text que sedueix i arrossega l’atenció de l’espectador. Com aquell Karaoke elousia que jugava amb un tema més polèmic com l’assetjament a l’institut. Ara, en canvi, descol·loca per aquesta deu espiritista. A fora hi ha una taula pendent que algú demani consell a les cartes. No vam comprovar si hi hauria algú tirant les cartes, efectivament.

És un recurs perillós el de periodista que entrevista perquè pot ser molt útil per transmetre declaracions brillants del protagonista, però pequen de ser massa racionals, no prou viscudes. En aquesta posada en escena es procura que la persona entrevistada estigui dreta, movent-se traspassant del casalot dels marges a l’interior d’un altre edifici anònim.

La periodista (Laura Roig, Del fandom al troleig) sí que resisteix més a la taula, però segueix amb una atenció mèdica les explicacions i la manera d’expressar-se de cada una de les tres entrevistades. Costa d’imaginar quin seria el resultat del reportatge perquè, cada cop s’allunya més del seu desig de documentar la foto. Segurament, no importa tant la conclusió com aquesta constant desorientació ambigua. Mariona Pagès (Cacophony), Lluïsa Castell (L’alegria) i Alba Pujol (Aquest país no descobert…) estampen els límits de les ombres dels seus prsonatges amb una calculadíssima incertesa.

Harold Pinter (Vells temps) escriu un fragment de vida i és en les pauses que es percep el que pensen els personatges. Aquí també es crea una imatge a partir d’un calidoscopi d’opinions que s’escapa pel misteri, l’aura d’aquesta àvia russa, la Sant Petersburgo, que amb prou feines sortia del seu fortí i que hi va instal·lar altaveus legitimant les trobades entre llums de cotxes i cançons imprevisibles.

La casa fortificada amb porticons, ara, s’ha venut a una mena de fantasma. Ella ja no hi és, però els testimonis la mantenen ben viva. La casa té una maledicció similar a la d’El casalot de Sergi Belbel, i s’hi viu una intensitat de thriller com a Una casa en la montaña o a Rasa, o a La ruta. Sempre les cases isolades, fora de l’entorn urbà, són catàrtiques al teatre.
Jordi Bordes, Recomana, 3 juliol 2026
Un espectacle massa estàtic i contingut


El títol de la nova proposta d’Oriol Puig Grau, autor del celebrat Karaoke Elusia, conté el misteri que nia darrere les cartes del tarot. Especialment, aquest misteri fa referència a la carta de la Torre, que en general s’interpreta com la ira divina que anuncia una catàstrofe, el caos i la ruïna. Tot i això, també pot tenir un sentit positiu: remoure la persona per treure-la de la seva comoditat i fer que es confronti amb el món. El número setze dels arcans majors s’aixeca sobre la primera interpretació. L'obra d'Oriol Puig Grau planteja una mena d'investigació periodística sobre la història d’una casa aïllada i ferida per un llamp. A l'edifici, situat als afores d’un poble, la joventut hi feia raves, i estava habitat per una misteriosa dona russa.

La periodista vol escriure un reportatge després de veure una estranya fotografia amb alguns dels assistents. Per això, organitzarà entrevistes amb una de les noies habituals de les festes, amb l'antiga propietària de la casa i amb la filla d’un xofer i mag que servia els pares de la propietària. 

Com en un guió de David Lynch, les informacions obren interrogants i van creant un misteri amb elements sobrenaturals. L’obra funciona bé en les dues primeres converses, però a la tercera el protagonisme de la figura del xofer-mag (i no qualsevol mag, sinó un transsumpte de David Copperfield que fa desaparèixer persones i fins i tot cases) desvia el misteri a benefici d’informacions sense interès per a la trama.

La posada en escena de l’autor és tremendament estàtica, amb una direcció de les actrius deliberadament continguda. Destaquen la solvència i la presència escènica de Lluïsa Castell, però la direcció queda descuidada, amb detalls com l’intent de gravació impossible de les converses a tres metres de distància, o bé el fet que la periodista digui que no ha visitat la casa en qüestió.

En conseqüència, sembla desconèixer la regla del gènere del reportatge, que no és altra que anar, veure i explicar (això és important per fer peguntes als implicats). Tampoc hi ajuda un espai escènic d’aire barroc sense cap utilitat, que vol evocar sense assolir-ho una atmosfera inquietant. 

Santi Fondevila, ARA, 7 juliol 2026

La casa dels esperits


Totes les cases tenen ànima. I fan una olor concreta. I posseeixen una energia determinada. Que l’ànima d’una casa sigui bondadosa o tòxica dependrà de les persones, de les ànimes que hi hagin passat al llarg dels anys. O dels segles. Algunes cases t’acullen amb els braços oberts, mentre d’altres sembla que t’expulsin d’una puntada de peu. Oriol Puig Grau és el dramaturg resident d’aquesta temporada a la Sala Beckett, on acaba d’estrenar El número setze dels arcans majors. Quatre dones i una casa. Tres actes i tres entrevistes. Moltes preguntes i cap resposta. O moltes respostes i una gran pregunta. LA pregunta. 


Quan accedim a la Sala de baix de la Beckett, veiem que la disposició de l’espai escènic és a dues bandes. Això ens fa adonar, de sobte, de la nostra condició d’espectadors: els de l’altra banda som tots nosaltres. Ser espectador també es performa. L’escenògrafa Paula González ha dissenyat un espai amb pocs elements, presidit per una gran taula plegable i dues cadires. Als extrems de l’espai escènic, al fons, veiem dos altars coronats amb cortinatges, flors, objectes i fotografies antigues.

El número setze dels arcans majors dibuixa la història d’una casa, la que ocupava el terreny de la Varda. O més ben dit, ens permet endinsar-nos dins la seva mitologia: cada persona que hi ha passat ha deixat la seva empremta, la seva història, i el text es ramifica de forma fractal com la branca d’una falguera o el nostre sistema circulatori sanguini. Una història sempre conté diverses històries, i cada trama es multiplica en diverses subtrames: totes són igual de rellevants per mantenir el cos (el text) amb vida. Aquí no trobarem un inici, un nus i un desenllaç.


Una periodista (Laura Roig) està escrivint un reportatge sobre una casa: “No sabia que els periodistes podíeu escriure sobre el que volguéssiu”, li diu la seva primera entrevistada. Ella és la jove que interpreta la Mariona Pagès, una noia que ha conegut la casa gràcies a les festes que s’hi organitzaven. Som en un poble català indeterminat, i l’avorrida quotidianitat del dia a dia s’anima quan hi ha un lloc on passen coses. Encara que siguin festes il·legals al seu voltant, on es reuneixen els joves de la contrada.

Tant el text com la posada en escena tenen molt clara la seva missió: són tres entrevistes d’uns trenta minuts cadascuna, i nosaltres som convidats a presenciar algunes de les coses que s’hi diuen. Perquè les coses més interessants, com molt bé sabem els periodistes, sempre queden fora de la gravadora. Pot sorprendre a més d’un el caràcter d’entrevista, és a dir, d’interrogatori, d’aquest text.

Laura Roig es passa una hora i mitja fent preguntes. I escoltant. I cal dir que escolta molt bé: en una entrevista, és més important saber escoltar que saber preguntar. Una entrevista és, en essència, una escena teatral: un diàleg entre “el personatge A” i “el personatge B”, com diria José Sanchis Sinisterra en un exercici d’escriptura.

En aquest cas, cada entrevista és com un acte de l’espectacle, i en el primer, Mariona Pagès ens parla de “la San Petersburgo”, la misteriosa dona russa que ha habitat aquesta casa els darrers anys, i que molt amablement deixava que els joves del poble hi celebressin festes. Aquells qui escapaven de la Unió Soviètica podien ser ballarins de renom (“Natàlia Makàrova, Galina Panova, Rudolf Nuréiev, Mikhaïl Baríxnikov…”) o dones anònimes amb vocació de fantasma. Quan comencem a acostumar-nos al text, el personatge desapareix. Segon acte.

Aquest és protagonitzat per Lluïsa Castell, que està esplèndida. Mereix una menció especial el vestuari de Vera Moles, que consti en acta. Aquell jersei és una fantasia còsmica. El seu personatge parlarà de la casa en primera persona: ella hi va néixer i créixer, amb dos germans que s’acabarien fent hippies i fugint a Amèrica. En aquesta part de l’espectacle, l’escriptura de Puig Grau i la interpretació de Castell convergeixen en un retrat d’un temps i d’un país (la Catalunya dels anys vuitanta) dibuixat amb precisió quirúrgica. Ens podem imaginar perfectament com era el bar Can Mingo o la pastisseria de la rotonda, perquè la manera com els descriu l’autor (i l’actriu, en el seu paper de mèdium) els converteixen en universals.

Aquesta dona s’ha imaginat la seva germana, desapareguda des de fa molts anys, amb múltiples i possibles vides: totes són veritat i mentida a la vegada. Castell combina la duresa de la dona catalana de comarques amb l’esperit aventurer de la dona que ha provat el peyote (“en un cercle neoxamànic a Olot”) per mirar d’apropar-se als seus germans cabelluts i absents. The great work begins. Altre cop, fosa a negre cap a l’acte següent. Un acte, com una casa, també pot desaparèixer. 


La tercera i última entrevistada és l’Alba Pujol, que interpreta una dona amb pantalons blancs decorats amb brilli-brill i ungles de gel. El vestuari i la caracterització també són dramatúrgia. Ella ens explicarà la història del seu avi, xofer i mag, que tenia dotze coloms batejats amb els dotze noms dels signes de l’horòscop i una dona que es prenia molt seriosament el seu paper d’assistenta del mag.

Cada entrevista obre moltes portes, sense haver tancat cap de les anteriors, deixant moltes més incògnites en l’aire. Oriol Puig Grau combina la cartomància amb citar una asseguradora tan terrenal com “Mapfre”: tot està al mateix nivell. Pujol s’ho passa bomba amb un personatge amb un punt finíssim de comèdia: les seves ungles, com les de Barbra Streisand a les pel·lícules que feia els anys noranta, semblen tenir vida pròpia. Com la Dona Invisible dels Quatre Fantàstics o Kirsten Dunst a Melancholia (Lars von Trier, 2011), tenim la sensació que dels dits de Pujol sorgiran deu raigs d’electricitat, com deu llamps, que pujaran cap al cel. 


El número setze dels arcans majors és un espectacle que pot desconcertar a més d’un: com els textos de Lluïsa Cunillé, és possible que en una funció el públic rigui, i que en la següent estigui mut (i a la gàbia). Embolcallat per la llum càlida de Raimon Rius i la música i l’espai sonor de Fernando Epelde, aquest text és, sense cap mena de dubte, una experiència. No sabem si religiosa, però sí que és del tot mística.

Oriol Puig Taulé, Núvol , 8 juliol 2026

El número setze dels arcans majors


El número setze dels arcans majors és la Torre, si parlem del tarot; i és la proposta que Oriol Puig Grau, l’autor resident de la Sala Beckett enguany, ha escrit especialment pel Grec 2026. Al tarot, la carta representa un canvi brusc i sobtat, la seva aparició comporta canvis i fins i tot daltabaixos que ho regiren tot. A l’obra, qui origina el caos és el llamp que cau a una casa, ara abandonada, a La Varda.


Laura Roig interpreta una periodista que, a partir d’una fotografia que li crida l’atenció, decideix fer un reportatge sobre les festes que es fan al casalot. Ho investiga en tres entrevistes que seran tres actes: amb una de les joves assistents a les festes (Mariona Pagès), amb l’antiga propietària de la casa (Lluïsa Castell) i amb la filla d’un antic treballador de la casa (Alba Pujol). Totes treballant amb contenció però amb solvència. Cal destacar també l’espai lumínic i sonor, de Raimon Rius i Fernando Epelde respectivament.


La protagonista indiscutible és la casa. Com ho era a l’última novel·la d’Irene Solà, Et vaig donar ulls i vas mirar les tenebres, on el passat i el present del mas convivien per entendre’n la totalitat. El text, que fan ganes de recuperar el llibret de tan literari com ressona, recorda el realisme màgic de l’escola llatinoamericana que encapçalen autors com Gabriel García Márquez i Mariana Enríquez. El de El número setze dels arcans majors és aquell ambient oníric i tètric de les històries de cases encantades.


El gènere del periodista fent preguntes per anar estirant la història és clàssic, però funciona si qui les respon són bones entrevistades (com fora del teatre, que els periodistes agraïm que no respongueu amb monosíl·labs), i aquí tots tres actes queden especialment ben narrats. Les entrevistes pel reportatge tenen interès pel diàleg que generen entre elles. Per deformació professional no vaig poder evitar qüestionar-me quina mena de reportatge sortiria d’allò i si el resultat tindria un interès periodístic real o si, per contra, les preguntes que proposa són impossibles de respondre i, per tant, ja té sentit que tot plegat tingui un interès purament artístic.

Paula Carreras, Time Out Barcelona, 13 juliol 2026

A la recerca dels hippies perduts


Una de les poques coses al voltant de les quals ens podem posar d’acord els humans, és que, i des de temps immemorials, ens encanta explicar histories o escoltar histories o totes dues coses alhora; sense aquesta fal·lera, no es podria entendre el poder que la narrativa ha tingut sempre a la història de la cultura. I tot sovint, aquestes històries ens condueixen cap a d’altres històries  seguint una seqüenciació que pot semblar infinita, i tot demostrant que això del “scroll infinit” és un invent que ve de lluny i no precisa de cap mena d’artefacte tecnològic.


No és estrany en aquest sentit que, tot seguint-li el fil a les entrellaçades tres entrevistes realitzades a tres dones de tres generacions diferents que configuren el nou text d’Oriol Puig Grau, i que realitza una periodista que, a mesura que avança el relat cada cop s’assembla més a una oient atrapada pel que escolta que a una professional de la investigació, em vinguessin al cap la cèlebre novel·la de Jan Potocki El manuscrit trobat a Saragossa i la seva fascinant adaptació cinematogràfica.


I és que Potocki, tot emmirallant-se en l’estructura de Les mil i una nits, El Decameró o Els contes de Canterbury, planteja un encadenat de relats que podrien no tenir fi i potser fins i tot desitjaríem que així fos. No deu ser casualitat que tot just després de finalitzar la seva novel·la a inicis del segle XIX, Potocki decidís posar-li fi a la seva vida: haver entregat a l’impremta un llibre que, seguint la seva pròpia lògica, podria i thauria d'anar incorporant nous capítols a cada jornada, és un absurd que només pot conduir cap a l’absurditat de la mort.


Però és que, d’altra banda, el relat inacabable de Potocki en va ben ple alhora d’elements fantàstics que sovint ens condueixen cap a territoris cabalístics plens d’ocultisme i màgia. I la connexió entre la càbala i les cartes del tarot de les quals l’Oriol n’ha extret el títol de l’espectacle, i que en diversos moments de l’obra mostren el pes específic que tenen al text, estan més que demostrades.


Partint, doncs, de tot això, Puig Grau ens introdueix ja d’entrada en un espai escènic prometedor que, a mesura que avança la representació, acaba convertint-se també en un espai involuntàriament boicotejador. Obrir massa expectatives pot jugar sempre en contra teva. I aquest espai que suggereix l’atmosfera de la misteriosa i mig ruïnosa mansió que es troba al centre de tots els relats, que en va ben ple d’espelmes capaces d’insinuar misteris mig esotèrics i cerimònies festives mig clandestines, i que de tant en tant es veu creuat per la llum d’un raig que sembla conduir-nos cap a noves incògnites enfrontades a l’amenaça de la destrucció, conté dins seu aquest perill.


A l’espera que el primer relat ens porti cap a territoris reveladors, arriba un segon relat sostingut amb aplom per l’autoritat interpretativa de Lluïsa Castell que avança cap a nous paisatges i fins i tot s’endinsa pels camins de l’aventura americana Made in USA, per concloure abruptament amb una tercera entrevista que podria ser només el preàmbul d’un cúmul no menys infinit de noves entrevistes.


I si les coses funcionessin com en aquell manuscrit saragossà, això ens portaria a desitjar que la propera parada vingués a donar-li alguna resposta als enigmes que s’han anat obrint. I alhora, que la propera parada tampoc no oferís respostes massa tancades per tal de poder seguir gaudint del plaer del descobriment, de la narrativa sense senyal de STOP, de l’encadenat que ens deixa penjats a la història quan més ganes en teníem de seguir-la (quina frustració!), però que alhora ens porta a buscar amb afany la propera dosi addictiva (quines ganes en tinc de seguir avançant pel camí!).


Res d’això acaba passant a l’espectacle de Puig Grau. Per l’escenari desfilen des de l’ombra d’ancianes post-soviètiques amb molts presumibles secrets amagats entre les ampolles de vodka i les ganes de festa, fins a hippies als quals se’ls ha passat l’arròs del flowe power i ara no saben on continuar somiant utopies, tot transitant alhora per enrevessades estructures familiars d’aquelles de les quals en podrien sortir un grapat d’obres de drames escènics o un grapat de divertides sitcom televisives, depenent de l’estat d’ànim amb el qual ens enfrontem a la trama i els seus secrets.


Però el conjunt acaba transmetent la sensació d'assemblar-se més a un recull d’apunts a la recerca d’una dramatúrgia sòlida que a un entramat narratiu capaç d’enxampar-te a la seva xarxa. I tampoc ajuda que l’autor hagi prescindit de dotar d’entitat pròpia i carnalitat sucosa el personatge d’aquesta periodista que es limita a exercir funcions d’orella, sense permetre’s interactuar realment amb les seves tres narradores. Potser sí que recórrer el territori de la Varda on s’ubicava la gran casa convertida en escenari comú de tots els relats podria resultar quelcom ben estimulant. Però, de moment, això està per veure.

Ramon Oliver, Recomana, 14 juliol 2026

Una casa amb poc filtre


El número setze dels arcans majors clou la temporada 2025/2026 a la Sala Beckett i és el resultat de la feina de l’autor resident, Oriol Puig Grau, a més d’un dels espectacles del Festival Grec. Podem pensar —potser un pèl massa innocentment— que aquests marcs de programació haurien de garantir un mínim de qualitat. La quarta obra de Puig Grau, tanmateix, deixa amb la sensació de cosa mig cuita, d’exercici amb punt de partida suggeridor que encara no ha madurat. Potser l’autor hauria necessitat més temps, però aquest és un dels mals endèmics del teatre català actual i seria massa extens ocupar-nos-en en aquesta crítica.


El número setze dels arcans majors és un exercici escènic i dramatúrgic que, segons n’explica l’autor, busca fer al·lusió a diverses facetes del món místic, màgic i espiritual sense casar-se amb cap: una diversitat de direccions que no acaba de quallar dramàticament. Potser amb certa inspiració oulipiana —per la contrainte que suposa el plantejament—, l’obra es constitueix en tres actes que s’inspiren en una mateixa carta del tarot, la Torre o Maison Dieu —la casa-déu. Aquest punt de partida deriva en el protagonisme d’una mateixa casa, La Varda, entorn de la qual tres dones expliquen històries a partir de les preguntes d’una periodista. Potser el fet de partir d’una imatge és el que fa que tota l’obra sigui tan estàtica, i que les històries que s’expliquin continguin, sobretot, records, somnis i suposicions.


No estic defensant un teatre supeditat al conflicte dramàtic: tant de bo la nostra escena produís més textos experimentals. La sensació, però, és que El número setze dels arcans majors busca atrapar el públic per la via de la fascinació, però es recolza en anècdotes que no adquireixen prou volada. La dona russa misteriosa del primer acte, per exemple, fa pensar en els personatges misteriosos de Bolaño, però els va a la saga en aura fascinadora; i el grau de connexió de la narradora amb el personatge sembla poc justificat. Tampoc no ajuda el càsting, molt irregular, que millora amb l’entrada de Lluïsa Castell i culmina amb una Alba Pujol d’ungles esmolades digna de veure. A banda i banda de la taula central, el gran desplegament escenogràfic de Paula González —una mica kitsch, a la russa— queda totalment desaprofitat.


Segons el Tarot de Marsella, la carta de la Torre o Casa-Déu representa una torre marcada per un llamp de la qual cauen dos personatges i mostra, en el cel, boles de colors que poden ser o bé espurnes o bé gotes d’aigua. Les interpretacions que se n’han fet al llarg del temps inclouen el canvi, la catàstrofe, la novetat i la revelació.

Com la resta de la baralla del tarot, la Torre ha estat interpretada de múltiples maneres i, en aquest sentit, les variacions de Puig Grau són fidels a l’essència de la baralla, base de nombroses lectures concomitants. Així, al llarg dels tres actes veiem reconfigurar-se els elements de la carta en forma de parelles de personatges que surten de la casa, un estol de coloms blancs que omple el cel, un xofer que col·lecciona informació sobre cataclismes i una senyora russa vestida de tempesta que sembla tenir el do d’invocar els llamps.

A aquestes al·lusions s’hi afegeixen nombroses aparicions dels elements naturals, sobretot còsmics, els vestits estrellats de les tres dones entrevistades i d’altres reverberacions intratextuals que, tanmateix, no atenyen el que hauríem esperat d’aquesta carta: una revelació. El text comença in medias res i acaba bruscament, sense haver-nos portat a un estadi superior i sense recollir els fils exposats al llarg de l’obra. La periodista, que havia començat dient que volia fer un reportatge sobre les festes de la primera part —tímidament recollides a la darrera— continua fent preguntes sense que quedi clar què busca, com ha apuntat amb discreció Paula Carreras a la seva crítica.


Al final, no podem evitar preguntar-nos sobre un dels altres sentits del número setze dels arcans majors: el del càstig diví per l’excés d’orgull i confiança humans, que beu de l’imaginari de la torre de Babel. Potser no hauria calgut tant, però sí que hauria estat convenient aplicar a aquesta casa que es disgrega en tantes direccions una mica més de filtre.

Adriana Nicolau, Recomana, 24 juliol 2026 

 PAGE 
1

